Grace Mugabe: ‘SA het geloofwaardigheid verloor’Grace Mugabe. Foto: (Xinhua/Stringer) (zxj) Suid-Afrika het sy “geloofwaardigheid rakende menseregte” verloor nadat hy diplomatieke immuniteit aan Grace Mugabe, Zimbabwe se presidentsvrou, toegestaan het nadat sy na bewering ŉ 20-jarige vrou aangerand het, het ŉ regskenner Maandag gesê. Grace, vrou van Zimbabwiese president Robert Mugabe, het Sondag na Zimbabwe teruggekeer nadat die Suid-Afrikaanse owerhede diplomatieke immuniteit aan haar toegestaan het. Dit beteken dat Mugabe nie vervolg kan word op die aanklagte teen haar nie. Mia Swart, ŉ regsprofessor aan die Universiteit van Johannesburg (UJ), het Maandag aan eNCA gesê die besluit om immuniteit aan Mugabe toe te staan, is “onverskoonbaar”. “Dit is ŉ misbruik van die doktrine van diplomatieke immuniteit,” het Swart gesê. “Dit is ŉ doktrine wat mense beskerm wat ŉ misdaad pleeg in die uitvoer van hul amptelike pligte. Op geen manier kan dit ŉ uitbreiding van jou amptelike pligte wees om iemand te slaan nie.” Maroela Media het vroeër berig Gabriella Engels (20), ŉ model van Johannesburg, beweer Mugabe het haar verlede naweek in ŉ hotel in Sandton aangerand nadat sy Engels in die geselskap van haar twee seuns aangetref het. Engels het ŉ aanklag van aanranding met die doel om ernstig te beseer teen Mugabe aanhangig gemaak. Mugabe het haar egter op diplomatieke immuniteit beroep en is aanvanklik verbied om die land te verlaat terwyl die departement van internasionale betrekkinge en samewerking (Dirco) haar versoek oorweeg het. Die afgelope naweek het Maite Nkoane-Mashabane, minister van internasionale betrekkinge en samewerkingsooreenkomste, bevestig sy het aan Mugabe diplomatieke immuniteit verleen op grond van die “Wet op Diplomatieke Immuniteite en Voorregte” en Mugabe het na Zimbabwe teruggekeer. Swart meen daar is bitter min kans dat die burgerregte-organisasie AfriForum se pogings om geregtigheid vir Engels te kry suksesvol sal wees. “Die kanse dat Grace Mugabe vervolg gaan word, is uiters min tot nul,” het Swart gesê.